Национално обединение „Атака“
Национално обединение „АТАКА“ (съкратено Коалиция „АТАКА“, срещано и като Национален съюз „Атака“), е националистическа коалиция в България, създадена преди парламентарните избори през 2005 и ръководена от Волен Сидеров.

История 
Коалицията е създадена за участие в парламентарните избори в България през 2005 г. (Според някои това става „принудително“ за партия „Атака“ заради забавянето на нейната регистрация от съда, при което се налага тя да участва с мандат на регистрирана партия.)

Неофициален състав 
В предизборната Коалиция „АТАКА“ влизат следните партии:
 Национално движение за спасение на Отечеството (НДСО), с лидер Илия Киров
 Българска национално-патриотична партия (БНПП), с лидер Петър Манолов
 партия Атака, с лидер Волен Сидеров
 партия Нова зора, с лидер Минчо Минчев
 Съюз на патриотичните сили „Защита“, с лидер Йордан Величков

Официален състав 
Към момента на регистриране в ЦИК за участие в изборите през 2005 г. се оказва, че само първите 2 партии – НДСО и БНПП, са надлежно регистрирани и имат изрядна документация. Затова в ЦИК се регистрира коалиция Национално обединение „АТАКА“ (или съкратено Коалиция „АТАКА“) само от тези 2 партии, с представляващ коалицията Волен Сидеров (макар и да не членува в никоя от тях).

По-късно през 2005 г. са регистрирани в съда и останалите партии. Те обаче остават извън официалния състав на коалицията, което създава проблеми между нейните членове при разпределението на субсидията, полагаща се на като на парламентарно представена политическа коалиция.

Впоследствие Волен Сидеров се разграничава от коалицията и развива политическа дейност само в по-късно регистрираната партия „Атака“.

Политически позиции 
Лидерите на коалицията се обявяват за националисти и твърдят, че за разлика от другите политически сили, нямат контакти с чужди посолства.

Политическите опоненти на коалицията (и особено на партия „Атака“), както и някои политически анализатори я определят като фашистка, ксенофобска и популистка. Според привържениците на организацията в нейните програмни принципи и реални действия няма основания за това, макар техни публични изказвания да се възприемат в такъв дух.

Позициите на партия „Атака“ предизвикват остра реакция  на останалите членове на коалицията. В отговор партийният вестник „АТАКА“ излиза със статията „Самозванци очернят АТАКА“.

Участия в избори

Избори за Народното събрание (2005) 
При участието си в парламентарните избори през 2005 Национален съюз „Атака“ успява да влезе в парламента и дори заема четвърто място сред седемте парламентарнопредставени партии. Това е силна изненада, заради наложеното медийно мълчание около коалицията преди изборите и социологическите проучвания, които в началото на предизборната кампания предвиждат много малък процент за „Атака“.

Избори за Европейския парламент (2007) 
Според съобщение на БТА СПС „Защита“ и Обединението на българските националисти „Целокупна България“ (с лидер Григор Велев) са подписали споразумение за политическо сътрудничество, евентуално и за „общи листи в избори за евродепутати, местни, парламентарни и президентски избори“.

Бележки 

Политически коалиции в България
Крайна десница в България
Основани в България през 2005 година